মাধ্যমিক পরীক্ষা শুরুর দিনেই সমস্যা। সকালেই রহস্যজনকভাবে নিখোঁজ হয়ে গিয়েছিল এক মাধ্যমিক পরীক্ষার্থী। নিখোঁজ কিশোরের নাম সমন্বয় মণ্ডল। মঙ্গলবার সকাল সাড়ে নটা নাগাদ সোনারপুর থানার অন্তর্গত গোবিন্দপুরে নিজেদের বাড়ি থেকে পেনসিল, রাবার কেনার জন্য বাজারে গিয়েছিল সে। কিন্তু তারপর থেকেই নিখোঁজ ছিল ওই মাধ্যমিক পরীক্ষার্থী। মঙ্গলবার মাধ্যমিকের প্রথম পরীক্ষা থাকলেও সে পরীক্ষা দিতে যায়নি।

এই বিষয়ে অন্যান্য খবর

প্যান্ডেল খাটিয়ে মাধ্যমিক পরীক্ষা, প্রথম দিনেই সামনে এল রাজ্যের লজ্জা


সকাল থেকেই পরিবারের লোকজন সমস্ত জায়গায় খোঁজাখুঁজি করলেও সন্ধান পাওয়া যায়নি সমন্বয়ের। অবশেষে এ বিষয়ে সোনারপুর থানায় নিখোঁজ ডায়েরি করে ছাত্রের পরিবার। অভিযোগ পেয়ে ঘটনার তদন্তও শুরু করে সোনারপুর থানার পুলিশ। কিন্তু মঙ্গলবার সন্ধ্যায় শেষ পর্যন্ত বাড়ি ফেরে সে। জানা গিয়েছে, পরীক্ষার প্রস্তুতি ভাল না হওয়ার কারণেই, সকাল থেকে গা ঢাকা দিয়েছিল বলে জানিয়েছে সমন্বয়।
সোনারপুর থানার হরহরি তলার শ্রী রামকৃষ্ণ ইন্সটিটিউটের ছাত্র সমন্বয় এবারের মাধ্যমিক পরীক্ষার্থী। গোবিন্দপুরের লাঙলবেরিয়া হাইস্কুলে তার পরীক্ষার সিট পড়েছে। কিন্তু সকালে পেনসিল ও রাবার কিনতে যাওয়ার নাম করে বাড়ি থেকে সাইকেলে চেপে বেড়িয়ে রহস্যজনকভাবে নিখোঁজ হয়ে যায় ছাত্রটি। দীর্ঘক্ষণ বাড়িতে না ফিরলে পরিবারের লোকজন সমন্বয়ের খোঁজে তল্লাশি শুরু করেন। এদিকে, পরীক্ষার সময় এগিয়ে আসলেও সে বাড়িতে না ফেরায় পরীক্ষা সেন্টার থেকে শুরু করে বন্ধুবান্ধবদের বাড়িতে গিয়েও খোঁজখবর শুরু করে তার পরিবারের লোকেরা।
কিন্তু কিছুতেই সমন্বয়ের কোন খোঁজ না পেয়ে অবশেষে মঙ্গলবার বিকেলে এ বিষয়ে সোনারপুর থানায় অভিযোগ দায়ের করেন নিখোঁজ ছাত্রের পরিবার। পরিবার সূত্রে খবর, পরীক্ষার সময় ও মোবাইল ফোনে দীর্ঘক্ষণ ব্যস্ত থাকার কারণে সোমবার সমন্বয়কে তার মা নমিতা মণ্ডল বকাবকি করেন। এই কারণেই সমন্বয় নিখোঁজ হয়ে গেল কিনা, তা কিছুতেই বুঝে উঠতে পারছিলেন না পরিবারের লোকেরা।
পরিবারের লোকেদের কাছ থেকে অভিযোগ পেয়ে সমন্বয়ের খোঁজে তল্লাশি শুরু করে সোনারপুর থানার পুলিশ। তবে মঙ্গলবার সন্ধ্যায় নিজে থেকেই বাড়ি ফিরে আসে ছাত্র। পরীক্ষার প্রস্তুতি ভাল না হওয়ার কারণেই সে সকাল থেকে গা ঢাকা দিয়ে ছিল বলে পরিবারের কাছে জানিয়েছে সমন্বয়। নিখোঁজ পরীক্ষার্থী বাড়ি ফিরে আসায় পরিবারের সদস্যরা স্বস্তির নিঃশ্বাস ফেলেছেন।